मैंने दो शादियां की, दोनों पति शराबी; जो मुझे जानवरों जैसा पीटता, उसी को अपनी किडनी दी
Uttar Pradesh Agra Domestic Violence Victim Story - अमृता जोशी, जिंदगी के चालीस बसंत देख चुकी हूं, लेकिन मुश्किलों ने कभी पीछा नहीं छोड़ा। जब से होश संभाला है, हर पड़ाव पर संघर्ष करना पड़ा है। बचपन आगरा में बीता।
पापा ने शराबी से शादी करा दी। वह दिन-रात नशे में रहता था। बात-बात पर गाली देता था, मार-पीट करता था। कभी बिस्तर पर पेशाब करता तो कभी मंदिर में। जिंदगी नरक हो गई थी। मम्मी-पापा कोई साथ नहीं दे रहा था। आखिरकार तंग आकर मैंने तलाक ले लिया। 
दूसरी शादी की, लेकिन किस्मत ने साथ नहीं दिया। दूसरा पति भी शराबी मिला। उसके भी जुल्म कम नहीं थे। शराब पीने से उसकी किडनी खराब हो गई। बचने की कोई उम्मीद नहीं थी, पर मैंने भी ठान लिया था कि पति को मरने नहीं दूंगी। अपनी किडनी देकर जान बचाई।
मैं अमृता जोशी, जिंदगी के चालीस बसंत देख चुकी हूं, लेकिन मुश्किलों ने कभी पीछा नहीं छोड़ा। जब से होश संभाला है, हर पड़ाव पर संघर्ष करना पड़ा है। बचपन आगरा में बीता। मां टीचर थीं और पापा बिजनेसमैन। कम उम्र से ही घर के भारी काम करने की आदत डाल दी गई। 
मुझे याद है, भाई मेरे साथ ही स्कूल जाता था। स्कूल से आने के बाद उसकी मौज होती थी। जो जी करता खाता-पीता, खेलता-कूदता, लेकिन मैं आते ही रसोई में चली जाती। कोई यह भी नहीं पूछता कि तुम्हें भूख भी लगी है कि नहीं।
मैं घर का सारा काम करके स्कूल जाती थी और स्कूल से आने पर भी काम करती। गलती से भी कभी खेलने निकल जाती, तो घर लौटने पर इतनी मार पड़ती कि क्या बताऊं। पापा कहते थे कि तुम्हारी शादी ऐसे घर में करूंगा कि तुम याद रखोगे।
संडे के दिन सबकी छुट्टी होती है न… लेकिन मेरा काम और ज्यादा बढ़ जाता था। घर में सभी के कपड़े साफ करने की जिम्मेदारी मुझे दी गई थी। एक ऐसी जिम्मेदारी जिसके नीचे मेरे बचपन का गला घोंटा जा रहा था। आज भी मुझे याद है कैसे तीसरी मंजिल से पानी लाती थी, लेकिन किसी के मुंह से आह भी नहीं निकलती थी।
जन्मदिन के दिन बहुत खलता था। भाई के जन्मदिन पर सेलिब्रेशन होता था। आस-पास के लोग बुलाए जाते थे, मिठाइयां बांटी जाती थीं, लेकिन मेरे जन्मदिन पर कुछ भी नहीं। जिसकी मां कमाती हो, पापा का बिजनेस हो, उसकी बेटी का ये हाल… आपको जानकर अजीब लगेगा, लेकिन हालात इससे भी खराब थे। 
अपने ही घर में नौकरानी जैसी रहती थी। यहां तक कि मेरे टीचर्स भी पापा से कहते थे कि बच्चों को इतना नहीं मारते। कुछ तो रहम करिए।
इतनी मुश्किलों के बाद भी मैंने पढ़ने की पूरी कोशिश की। पढ़ाई में अच्छी भी थी, लेकिन 12वीं बाद मेरा स्कूल जाना बंद करा दिया गया। पापा का कहना था कि बस बहुत हो गया। अब रहने दो, शादी करने लायक पढ़ाई हो गई है।
हुआ भी वहीं। पापा ने आनन-फानन में मेरी शादी करा दी। शादी के दूसरे दिन रिसेप्शन था। मैंने देखा कि पति शराब पीकर स्टेज पर डांसर्स के साथ नाच रहे थे। उनके साथ बदतमीजी कर रहे थे। मुझे बहुत गुस्सा आया और अगले ही दिन मायके चली गई। 
मैने मम्मी-पापा से साफ-साफ कह दिया कि शराबी के साथ नहीं रह सकती, लेकिन उन लोगों ने उल्टे मुझ पर गुस्सा करना शुरू कर दिया। वे लोग हाय-तौबा करने लगे। घर में कलह मच गई। फिर मुझे लौटकर पति के पास आना पड़ा। यहां आने पर पता चला कि पति तो हर दिन शराब पीकर नशे में मस्त रहते हैं।
मुझसे कहा गया कि औरत को यह सब करना पड़ता है, तुम भी करो। वक्त के साथ सब ठीक हो जाएगा। बच्चा होने पर पति सुधर जाएगा। मैंने भी सोचा कि ठीक है इंतजार करते हैं। साल दर साल बीतते गए, पर पति में कोई सुधार नहीं हुआ। दिन पर दिन मुसीबत बढ़ती ही गई।
हर हफ्ते कोई ना कोई घर आकर बताता कि आपका पति शराब पीकर नाले में गिरा है, खेत में गिरा है, गली में पड़ा है, जाओ उठा लो। मैं इतना तंग आ गई थी कि मन करता था जान दे दूं। 
हद तो तब हो गई जब वह नशे में बेड पर पेशाब करने लगा। मंदिर में पेशाब करने लगा। राह चलते मार्केट में पेशाब करने लगा। अब मैं तंग आ गई थी। मैंने तय कर लिया कि चाहे कुछ भी हो जाए, पर इस इंसान के साथ नहीं रहना। उसे तो इंसान कहना भी नहीं चाहिए शायद। 
पापा ने बहुत समझाया। रिश्तेदारों ने भी खूब समझाया, लेकिन मैं अपने फैसले पर कायम रही और आखिरकार शादी के 17 साल बाद तलाक ले लिया।
तलाक के बाद मेरे हिस्से एक फ्लैट आया। मैं वहां रहने लगी। पापा भी मुझसे मुंह मोड़ चुके थे, इसलिए प्राइवेट जॉब करके अपना गुजारा कर रही थी। इधर मेरा अपना बेटा भी मुझे कुछ नहीं समझता था। मेरे साथ बदतमीजी करता था। उसे सिर्फ पैसे से मतलब था। इन सब चीजों से मैं तंग आ गई थी।
आखिरकार मैंने दूसरी शादी का फैसला लिया। मैट्रिमोनियल साइट के जरिये एक लड़के से बात हुई। दोनों दो-तीन बार मिले और शादी कर ली। मुझे लगा अब मुसीबत से पीछा छूट गया। आगे की लाइफ अच्छे से कटेगी। 
दूसरा पति पहले वाले की तरह तो नहीं था, लेकिन शराब पीने की लत वैसी ही थी। कुछ ही महीने बीते होंगे कि ये भी शराब पीकर मेरे साथ बदतमीजी करने लगा। आए दिन गाली-गलौज और मार-पीट होने लगी।
पति मुझ पर काफी शक करता था। कहीं जाती तो मुझे हमेशा फोन ऑन रखने के लिए कहता था। बात-बात पर लड़ना रोज का रूटीन हो गया था।
2020 में लॉकडाउन के दौरान हम दोनों के बीच खूब झगड़ा हुआ। पति ने मार-पीट भी की। मैं घर से भाग कर पुलिस स्टेशन चली गई। पुलिस वालों ने मुझसे कहा कि लॉकडाउन है, अभी आप कहीं नहीं जा सकती। उधर पति लगातार मुझे मैसेज कर रहा था।
कुछ देर बाद पुलिस पति के पास पहुंची। उनसे मारपीट करने की वजह पूछी तो, वह कहना लगा कि यह मेरी पत्नी नहीं है। मैंने पुलिस वालों को शादी की फोटो दिखाए। अपने ससुराल वालों को बुलाया। ससुराल वालों ने भी पति को भला-बुरा कहा।
फिर मैंने कहा कि मुझे यहां नहीं रहना। पुलिस वालों ने मुझे नारी निकेतन छोड़ दिया। नारी निकेतन में पांच दिन रही। ये मेरी जिंदगी के सबसे खराब दिन थे। कभी सोचा नहीं था कि मैं नारी निकेतन में रहूंगी। 
पांचवें दिन मैंने नारी निकेतन वालों से कहा कि मुझे घर पर बात करनी है। मां को फोन किया तो वह किसी तरह वहां से निकालकर मुझे घर ले गईं। पांच दिन के बाद पति और ससुराल वाले घर आए और माफी मांगकर मुझे वापस ले गए। 
अब सब ठीक चल रहा था। पति मेरी बात मान रहे थे। इसी बीच उनकी तबीयत बिगड़ने लगी। एक दिन रसोई में खड़े-खड़े गिर गए। मैं उन्हें अस्पताल लेकर गई। वहां डॉक्टर ने बताया कि पति की किडनी खराब हो चुकी है। 
मुझे ससुराल वालों से हिंट मिल चुका था कि अगर इसे कुछ हो गया, तो अपना बोरिया-बिस्तर बांध लेना। मुझे लगा कि सारी जिदंगी मैंने संघर्ष किया है। दौड़ती रही, भागती रही। अब चाहे कुछ हो जाए पति को तो बचाकर ही रहूंगी। मैंने कोई डॉक्टर नहीं छोड़ा। हर डॉक्टर से इलाज कराया पर कोई फायदा नहीं हुआ। फिर पता चला कि पति की किडनी खराब हो गई है।
हर दिन दुआएं करती थी। कोई मंदिर नहीं छोड़ा था। आईसीयू के बाहर सारा दिन बैठी रहती।
मुझे याद है, उस रोज दिवाली थी। पति आईसीयू में थे। उन्होंने मुझसे कहा कि घर जाकर पूजा कर लो। मैं उनके कहने पर घर आ गई, पूजा भी की, लेकिन कुछ पकवान बना नहीं सकी। अकेले भला कौन त्योहार मनाता है। उस दिन पूरा शहर रोशन था, लेकिन मुझे चारों तरफ अंधेरा ही दिख रहा था।
अगले दिन अस्पताल गई, तो डॉक्टर ने बताया कि किडनी ट्रांसप्लांट करनी होगी। मेरा और पति का ब्लड ग्रुप सेम था। मैंने बोला मैं किडनी दूंगी और पति की जान बचाऊंगी। कुछ ही दिनों में मेरे सारे मेडिकल टेस्ट हो गए, लेकिन लीगल कामों को निपटाने में एक महीना लग गया। 
पहले मुझसे पूछा गया कि मुझ पर कोई दबाव तो नहीं। फिर मां को बुलाया गया, उनसे अकेले में बात की गई। बेटे को बुलाकर पूछा गया। लंबी-चौड़ी लीगल प्रोसेस के बाद पिछले साल अप्रैल में पति का कामयाब ऑपरेशन हुआ। 
अब मेरे जीवन में खुशियां ही खुशियां हैं। भले ही पति को सारी जिंदगी दवा खानी है, लेकिन मुझे खुशी है कि वो मेरी आंखों के सामने हैं। अब वे मेरी इज्जत भी करते हैं और प्यार भी। मेरा संघर्ष लंबा जरूर रहा, वक्त ने कड़े इम्तिहान भी लिए, लेकिन मैं पास हो गई।
अमृता जोशी ने ये सारी बातें भास्कर रिपोर्टर मनीषा भल्ला से शेयर की हैं...
अब संडे जज्बात सीरीज की ये 3 कहानियां भी पढ़िए
1. नंगे पांव राष्ट्रपति भवन पहुंचा, PM ताली बजा रहे थे:संतरे बेचने वाले को इतना बड़ा अवॉर्ड... तब पद्मश्री का नाम भी नहीं सुना था
8 नवंबर 2021, राष्ट्रपति भवन खचाखच भरा हुआ था। जैसे ही मेरा नाम पुकारा गया, हॉल तालियों की गड़गड़ाहट से गूंज उठा। नंगे पांव, धोती-कुर्ता पहने पद्मश्री अवॉर्ड लेने के लिए तत्कालीन राष्ट्रपति की तरफ बढ़ा, प्रधानमंत्री, गृहमंत्री हर कोई तालियां बजा रहा था। संतरे बेचने वाला, जो कभी स्कूल नहीं गया, कुछ पढ़ा-लिखा नहीं। हमेशा जिसका लोगों ने मजाक उड़ाया। उसे इतना बड़ा अवॉर्ड… (पूरी खबर पढ़िए)
2. दादा ने ही मेरा रेप किया:पापा से कभी मिली नहीं, मां ने 3 शादियां कीं; दादी कहती हैं- केस वापस ले लो बिटिया
मेरा कोई अपना नहीं है। सगे पापा ने मुझे और मां को घर से निकाल दिया क्योंकि मैं बेटी पैदा हुई। तब मैंने पहला बर्थडे भी नहीं मनाया था। मां ने दूसरी शादी की। उसके पति को मैंने पापा माना, लेकिन उनके पिता ने मेरा रेप कर दिया। तब मैं महज 12 साल की थी। मां ने तो तीसरी शादी कर ली, लेकिन मैं उसके पति को पापा नहीं मान सकी। अभी 12वीं में हूं। 6 साल से रेप विक्टिम सेंटर ही मेरा घर है। (पढ़िए पूरी खबर)
3. दिनदहाड़े भाई का मर्डर, अंतिम संस्कार में पंडित नहीं आए:डिप्रेशन में मम्मी-पापा की मौत, ना मेरी शादी हुई ना बहन की
दिन दहाड़े इकलौते भैया की हत्या। उनके गम में मम्मी-पापा दोनों की मौत। अब घर में मैं और छोटी बहन है। दोनों की शादी की उम्र निकल गई है। रिश्तेदारों ने मुंह मोड़ लिया है। पड़ोस के लोग अछूत समझते हैं। मम्मी-पापा का अंतिम संस्कार हम दोनों बहनों को ही करना पड़ा। कोई पंडित नहीं आया। सात साल से कभी थाना तो कभी कोर्ट का चक्कर काट रही हूं, लेकिन अब तक इंसाफ नहीं मिला। (पढ़िए पूरी खबर)